Author: Vavro

S p r á v a

o priebehu a výsledkoch 96. zasadnutia Generálnej konferencie Medzinárodnej organizácie práce, ktoré sa uskutočnilo od 30. mája 2007 do 15. júna 2007 v Ženeve

	V Paláci národov Organizácie Spojených národov a v budove Medzinárodného úradu práce v Ženeve sa v dňoch 30. mája 2007 až 15. júna 2007 uskutočnilo 96. zasadnutie Generálnej konferencie Medzinárodnej organizácie práce (ďalej len „konferencia“), zvolané podľa Ústavy Medzinárodnej organizácie práce^1) (ďalej len „Ústava MOP“) a Rokovacieho poriadku konferencie.

^1)  XIII. časť /čl. 387 až čl. 427/ Mierovej zmluvy medzi mocnosťami spojenými a združenými a Nemeckom a protokol podpísané vo Versailles 28. júna 1919 – č. 217/1921 Zb. a n. v znení neskorších úprav.

	Konferencia je najvyšším orgánom Medzinárodnej organizácie práce (ďalej len „MOP“). Slovenská republika je od 22. januára 1993 členom MOP. Na 96. zasadnutí konferencie sa zišli zástupcovia vlád, zástupcovia zamestnávateľov a zástupcovia pracovníkov^2) (zamestnancov, odborárov) zo 170 z celkového počtu 180 členských štátov MOP vrátane trojstrannej (tripartitnej) delegácie Slovenskej republiky. Spolu sa na konferencii zúčastnilo 2597 delegátov a poradcov (321 vládnych delegátov, 1013 vládnych poradcov, 134 delegátov za zamestnávateľov, 429 poradcov za zamestnávateľov, 151 delegátov za pracovníkov a 549 poradcov za pracovníkov). Okrem nich sa na konferencii zúčastnilo 168 ministrov alebo zástupcov ministrov. 

^2) Normy MOP (dohovory a odporúčania MOP), ako aj Ústava MOP vo väčšine prípadov používajú výraz „workers“ – „pracovníci“ v anglickom jazyku a výraz „travailleurs“ – „pracovníci“ vo francúzskom jazyku. Zákonník práce – Zákon č. 311/2001 Z. z. v znení neskorších predpisov používa výraz „zamestnanci“ a nepoužíva výraz „pracovníci“. Medzinárodná organizácia práce od svojho vzniku v roku 1919 až po súčasné obdobie vo svojich dokumentoch, najmä v dohovoroch a odporúčaniach používa v prevažnej väčšine prípadov výraz „pracovník“. Na základe prijatých záverov výboru pre pracovný pomer na 91. zasadnutí Generálnej konferencie Medzinárodnej organizácie práce v júni 2003 v Ženeve sa uvádza v 1. bode - Výraz zamestnanec je právnym výrazom označujúcim osobu, ktorá je zmluvnou stranou určitého druhu právneho vzťahu, ktorý sa bežne označuje ako pracovný pomer. Výraz pracovník je širším výrazom, ktorý sa môže aplikovať na akéhokoľvek pracovníka, bez ohľadu na to, či je alebo nie je zamestnancom.

Program konferencie bol nasledovný:

Stále body programu zasadnutia konferencie

I.	a) Správa predsedu správnej rady Medzinárodného úradu práce a generálneho riaditeľa Medzinárodného úradu práce (ďalej len „MÚP“),
	b) Globálna správa podľa následných opatrení k Deklarácii Medzinárodnej organizácie práce o základných zásadách a právach pri práci – odstránenie diskriminácie pokiaľ ide o zamestnanie a povolanie; 

II.	Program a rozpočet, návrhy na roky 2008 – 2009 a ostatné otázky;

III.	Informácie a správy o aplikácii dohovorov a odporúčaní MOP 

Body zaradené do programu konferencie samotnou konferenciou alebo správnou radou MÚP 

IV.	Práca v rybnom odvetví – normotvorná činnosť s cieľom prijať dohovor a odporúčanie; 
V.	Posilnenie schopnosti (kapacity) MOP napomáhať úsiliam svojich členov dosiahnuť ich ciele v kontexte globalizácie – všeobecná rozprava; 

VI.	Podpora udržateľných podnikov – všeobecná rozprava. 

	Delegácia každého členského štátu na konferencii sa skladala zo štyroch zástupcov, z ktorých dvaja boli vládni delegáti, ďalší dvaja delegáti zastupovali tak zamestnávateľov, ako aj pracovníkov (zamestnancov, odborárov) podľa článku 3 Ústavy MOP. Slovenskú republiku na konferencii reprezentovala delegácia v trojstrannom zložení vedená pani Emíliou Kršíkovou, štátnou tajomníčkou Ministerstva práce, sociálnych vecí a rodiny SR. Postup a stanovisko vládnej časti delegácie Slovenskej republiky k navrhovaným dokumentom bol určený uznesením vlády SR č. 400 z 2. mája 2007 (príloha č. 15).

	 V utorok 29. mája 2007 sa uskutočnili prípravné zasadnutia skupín za vlády, za zamestnávateľov a za pracovníkov, ktorých predmetom bola nominácia na prezidenta 96. zasadnutia konferencie a viceprezidentov konferencie a nominácia zástupcov všetkých troch skupín do príslušných výborov konferencie.

	Otváracie plenárne zasadnutie konferencie sa konalo v stredu 30. mája 2007 o 10.00 hod v Paláci národov.

Zvoleniu prezidenta konferencie predchádzali niekoľko-týždňové zložité konzultácie v rámci africkej regionálnej skupiny, ktorá mala na základe rotačného princípu nominovať kandidáta na post prezidenta konferencie. V hre boli dlhodobo kandidáti Konga a Nigérie, z ktorých ani jeden nechcel ustúpiť zo svojej pozície. Ani snaha nominovať kompromisného kandidáta Kamerunu neviedla k riešeniu, pretože Kongo (ktoré nemalo podporu celej africkej skupiny a ani všetkých sociálnych partnerov) nebolo ochotné nasledovať príklad Nigérie a stiahnuť svoju nomináciu. V tejto situácii regionálna skupina strednej a východnej Európy (VERS) oficiálne na plenárnom zasadnutí konferencie prezentovala svoju nomináciu – námestníka ministra práce, sociálnych vecí a rovnakých príležitostí Albánska, p. Kastriota Sulku, ktorý bol pôvodne kandidátom VERS na post viceprezidenta konferencie. Nasledovalo tajné hlasovanie, v ktorom 198 hlasov získal kandidát VERS a 90 hlasov kandidát Konga, avšak ani to situáciu nevyriešilo, keďže nebolo dosiahnuté potrebné kvórum – uznášania schopnosť (300 delegátov). Albánsky námestník ministra p. Kastriot Sulka bol zvolený za prezidenta konferencie až na druhý týždeň, keď po ďalšom kole rokovaní Kongo oficiálne stiahlo svojho kandidáta.

Ďalšími zvolenými predstaviteľmi konferencie sa stali viceprezidenti: za vlády: p. Carlos Antonio da Rocha Paranhos (Brazília), za zamestnávateľov p. Michel Barde (Švajčiarsko) a za pracovníkov (zamestnancov) p. Marc Blondel (Francúzsko).

	Od stredy poobede (30. mája 2007) konferencia pokračovala zasadnutiami vo vytvorených výboroch. Na konferencii boli zriadené výbory konferencie najmä podľa jednotlivých bodov programu konferencie: finančný výbor vládnych zástupcov, výbor pre aplikáciu noriem (výbor pre aplikáciu dohovorov a odporúčaní MOP), výbor pre prácu v rybnom odvetví, výbor pre posilnenie schopnosti (kapacity) MOP, výbor pre udržateľné podniky, ďalej pôsobil mandátový výbor (zaoberal sa problémami spojenými s akreditáciou delegácii jednotlivých členských štátov MOP na konferenciu, overovaním poverovacích listín - mandátov) a výberový výbor (mal na starosti otázky organizácie zasadnutí konferencie).
	I. Správa predsedu správnej rady MÚP a generálneho riaditeľa MÚP - Všeobecná rozprava a Globálna správa podľa následných opatrení k Deklarácii MOP o základných zásadách a právach pri práci – odstránenie diskriminácie pokiaľ ide o zamestnanie a povolanie 

Oproti predchádzajúcim konferenciám všeobecná rozprava k správe predsedu správnej rady MÚP a generálneho riaditeľa MÚP sa uskutočnila v treťom týždni konania konferencie od 11. júna 2007. MÚP by mal zvážiť, či uskutočnenie plenárnych zasadnutí konferencie k prvému bodu programu konferencie v treťom týždni splnilo svoj účel. Zámerom bolo, aby ministri neprednášali svoje vystúpenia v poloprázdnej sále, resp. zefektívniť účasť ministrov a delegátov. Veľký počet pozvaných hostí viedol k tomu, že sa predlžovali zasadnutia počas obeda a vo večerných hodinách. Navyše čas, vyhradený pre schvaľovanie správ bol v mnohých prípadoch nedostatočný. Plnohodnotnej účasti delegátov často bránili neohlásené zmeny v pracovnom pláne, alebo v čase plenárnych zasadnutí konferencie. 

	Správu o činnosti správnej rady MÚP za uplynulé obdobie (obdobie od poslednej generálnej konferencie MOP jún 2006 do tejto konferencie jún 2007) prezentoval jej predseda p. M.M.S. Mdladlana (Južná Afrika). Osobitnú pozornosť, okrem iného, venoval otázke medzinárodných pracovných noriem, kampani na podporu ratifikácie základných dohovorov MOP. Od júna 2006 bolo 19 ratifikácií základných dohovorov MOP zo strany 10 členských štátov MOP. Tieto ratifikácie rozšírilo 6 krajín, ktoré boli zaradené do zoznamu členských štátov MOP, ktoré ratifikovali všetky základné dohovory MOP. V súčasnom období je 125 členských štátov MOP, ktoré ratifikovali všetkých 8 základných dohovorov MOP vrátane Slovenskej republiky. Výbor správnej rady MÚP pre slobodu združovania preskúmal 170 prípadov týkajúcich sa obvinení z porušovania slobody združovania a zaregistroval v 191 prípadoch prijaté opatrenia členskými štátmi MOP na vykonanie odporúčaní výboru. V uplynulom roku pokračovala kampaň za ratifikáciu novely Ústavy MOP z roku 1997. Novelu Ústavy MOP ratifikovalo 94 členských štátov MOP vrátane Slovenskej republiky. Na nadobudnutie platnosti zmeny ústavy je potrebná ratifikácia zo strany dvoch tretín členských štátov MOP (120 zo 180 členských štátov MOP). Jednou z významných oblastí činnosti MOP je odborná (technická) spolupráca. V období od roku 2005 sú to Národné programy dôstojnej práce. V roku 2005 dosiahli výdavky na odbornú spoluprácu 176 miliónov USD a v roku 2006 200 miliónov USD. Medzi najrozsiahlejší program odbornej spolupráce MOP patrí Medzinárodný program na odstránenie detskej práce (IPEC), kde výdavky v roku 2006 dosiahli 74 miliónov USD. Dohovor MOP o najhorších formách detskej práce č. 182 ratifikovalo 163 členských štátov MOP a Dohovor MOP o minimálnom veku na prijatie do zamestnania č. 138 ratifikovalo 148 členských štátov MOP vrátane Slovenskej republiky. Správna rada venovala osobitnú pozornosť prípadom porušovania Dohovoru MOP o nútenej alebo povinnej práci č. 29 zo strany Mjanmarska (Barmy) a Dohovoru MOP o slobode združovania a o ochrane práva organizovať sa č. 87 zo strany Bieloruska. Veľký priestor správna rada MÚP venovala diskusii o Globálnom programe zamestnanosti a uplatňovanie Národných programov dôstojnej práce, ako aj prepojeniu zamestnanosti s dôstojnou prácou^3). V pozornosti správnej rady MÚP bola aj problematika podnikateľského prostredia, mikro podniky a malé a stredné podniky, zamestnávanie mladých, úroveň miezd vo svete. Správna rada MÚP podporuje a vyzýva členské štáty MOP na účinný výkon inšpekcie práce ako základ pre dobré riadenie práce a ochranu pracovníkov. 

^3) Dôstojná práca je práca, ktorá vychádza zo štyroch kategórii základných zásad a práv pri práci, a to:
a) sloboda združovania a účinné uznanie práva kolektívne vyjednávať,
b) odstránenie všetkých foriem nútenej alebo povinnej práce,
c) účinné zrušenie detskej práce,
d) odstránenie diskriminácie, ak ide o zamestnanie a povolanie.

Následné opatrenia k Deklarácii o základných zásadách a právach pri práci, ktoré sa prijali na 86. zasadnutí Generálnej konferencie MOP v júni 1998 vyzývajú generálneho riaditeľa MÚP, aby vypracoval každoročne správu, ktorá by poskytla dynamický globálny obraz vzťahujúci sa k uplatňovaniu jednej zo štyroch kategórii základných zásad a práv pri práci. Tohto roku to bola globálna správa zameraná na problematiku odstránenia diskriminácie, pokiaľ ide o zamestnanie a povolanie pre tie členské štáty MOP, ktoré neratifikovali  Dohovor MOP o diskriminácii v zamestnaní a povolaní č. 111 z roku 1958 a Dohovor MOP o rovnakom odmeňovaní mužov a žien za prácu rovnakej hodnoty č. 100 z roku 1951.

Slovenská republika ratifikovala uvedené dohovory MOP a v rámci kontrolného mechanizmu MOP vypracúva správy o aplikácii uvedených dohovorov na základe požiadavky MÚP. Posledná správa o aplikácii Dohovoru MOP č. 111 a Dohovoru MOP č. 100 bola vypracovaná vládou SR prostredníctvom Ministerstva práce, sociálnych vecí a rodiny SR v roku 2006 v súlade s článkom 22 Ústavy Medzinárodnej organizácie práce. 

Generálny riaditeľ Medzinárodného úradu práce predložil správu konferencii o Dôstojnej práci pre udržateľný rozvoj, ktorou okrem iného vyzval účastníkov konferencie poskytnúť poradenstvo MOP vo vypracovaní jej opatrení k najlepšej službe k potrebám členov. Správa zahŕňa dodatok o situácii pracovníkov na okupovaných arabských územiach.

Skutočnosti uvedené v predmetnej správe boli základom pre všeobecnú rozpravu na plenárnom zasadnutí konferencie.
	
Vo všeobecnej rozprave k správe generálneho riaditeľa MÚP vystúpili aj zástupcovia zo Slovenskej republiky. Časový limit na vystúpenie bol 5 minút.

Vo všeobecnej rozprave k správe generálneho riaditeľa MÚP vystúpil v mene ministerky práce, sociálnych vecí a rodiny SR pani Viery Tomanovej delegát za vládu SR pán Anton Pinter, veľvyslanec Stálej misie SR pri OSN a ostatných medzinárodných organizáciách v Ženeve, ktorý prečítal prejav pani ministerky dňa 12. júna 2007. Text jeho vystúpenia je uverejnený v anglickom znení v Provisional Record No. 16 – International Labour Conference, Ninety-sixth Session, Geneva 2007, str. 21 a str. 22 (príloha č. 10). Pani ministerka nemohla osobne predniesť svoj prejav z dôvodu prerokúvania a schvaľovania novely Zákonníka práce v Národnej rade SR, kde jej účasť bola nezastupiteľná.

K správe generálneho riaditeľa MÚP vo všeobecnej rozprave na plenárnom zasadnutí konferencie vystúpil aj zástupca pracovníkov - delegát, prezident Konfederácie odborových zväzov SR p. Miroslav Gazdík dňa 12. júna 2007. Text jeho vystúpenia je uverejnený v anglickom znení v Provisional Record No. 16 – International Labour Conference, Ninety-sixth Session, Geneva 2007, strana 23 a 24 (príloha č. 11).

K správe generálneho riaditeľa MÚP vo všeobecnej rozprave na plenárnom zasadnutí konferencie vystúpil aj zástupca zamestnávateľov - delegát, p. Juraj Borgula dňa 14. júna 2007. Text jeho vystúpenia je uverejnený v anglickom znení v Provisional Record No. 26 – International Labour Conference, Ninety-sixth Session, Geneva 2007, str. 49 (príloha č. 12 ).

•••••
Na osobitných zasadnutiach konferencie vystúpilo 5 najvyšších predstaviteľov štátov a vlád – Čile, Ghany, Jamajky, Senegalu a Srí Lanky, a korunný princ Bahrajnu a korunný princ Španielska.

Prezidentka Čile pani Michelle Bacheletová vo svojom prejave okrem iného uviedla, že v roku 1981 vojenská vláda zaviedla dôchodkový systém založený výlučne na individuálnych účtoch zamestnanca. Dnes sa v Čile navrhuje zmiešaný systém, a to pilier individuálneho účtu, pilier dobrovoľného sporenia a solidárny pilier, ktorý umožní Čiľanom získať dôstojný dôchodok.

Osobitné zasadnutie konferencie sa venovalo udeľovaniu novo zriadenej Ceny MOP za výskum dôstojnej práce.

Cena MOP za výskum dôstojnej práce bola prvýkrát udelená za výnimočné publikačné, lektorské, odborné a výskumné príspevky v oblasti sociálneho zabezpečenia prof. Dr. Carmelovi Mesa-Lagovi, ktorý sa uvedenej problematike venuje už 50 rokov.

Cena MOP za výskum dôstojnej práce bola tiež udelená bývalému prezidentovi Juhoafrickej republiky Nelsonovi Mandelovi ako výnimočná cena výnimočnému predstaviteľovi. Je to uznanie jeho vynikajúceho celoživotného príspevku k znalosti, porozumeniu a obhajobe ústredných hodnôt MOP.

Prejavy a vystúpenia, ktoré odzneli pri udeľovaní uvedenej ceny MOP sú zaznamenané v Provisional Record No. 29 – International Labour Conference, Ninety-sixth Session, Geneva 2007.

	II.  Program a rozpočet a ostatné otázky - Finančný výbor vládnych zástupcov

Konferencia zriadila v záujme realizácie druhého bodu programu zasadnutia konferencie a v súlade s rokovacím poriadkom konferencie finančný výbor vládnych zástupcov (ďalej len „výbor“). Členmi výboru sú len zástupcovia vlád. Podľa zaužívanej praxe je aj zástupcom sociálnych partnerov umožnené prezentovať svoje stanovisko.

Členský príspevok Slovenskej republiky do rozpočtu Medzinárodnej organizácie prace predstavoval v roku 2006 sumu 189 397,- CHF a bol uhradený 12. januára 2006 z kapitoly rozpočtu Ministerstva zahraničných vecí SR. V súlade s uznesením vlády SR č. 253 z 22. marca 2006 k správe o finančných aspektoch členstva Slovenskej republiky v medzinárodných organizáciách a návrhu na zmenu spôsobu úhrady členských príspevkov do medzinárodných organizácií v znení uznesenia vlády SR č. 372 z 3. mája 2006, členské príspevky do príslušných medzinárodných organizácií od roku 2007 uhrádzajú jednotlivé ministerstvá zo svojej kapitoly rozpočtu. Členský príspevok SR do rozpočtu MOP na rok 2007 vo výške 185 838,- CHF bol uhradený 11. januára 2007 z kapitoly rozpočtu Ministerstva práce, sociálnych vecí a rodiny SR, kde bola táto položka rozpočtovaná.

Výbor rokoval o programe a rozpočte na roky 2008 – 09. V predloženom návrhu  bolo zapracovaných 16 pripomienok, ktoré vzišli z rozpravy správnej rady MÚP v marci 2007 - lepšie boli rozpracované modality zostavovania programov, plánovania a spravodajskej činnosti. 11,5 milióna USD bolo prerozdelených medzi prioritné úlohy organizácie. Zdroje pre regióny sa zvýšili o viac ako 4 milióny USD. Na podporu reformy OSN a na príslušné programy bolo vyčlenených 2,5 milióna USD. Najväčšie úspory, cca. 6 miliónov USD by sa mali dosiahnuť v oblasti manažmentu, podporných a iných služieb prostredníctvom efektívneho využívania personálu a nových technológií. Súčasťou programu a rozpočtu je nový doplnkový účet RBSA (Regular Budget Supplementary Account), ktorý sa podľa sekretariátu môže stať permanentným mechanizmom pre tie krajiny, ktoré chcú prispieť do riadneho rozpočtu nad jeho schválenú úroveň. Príspevky do RBSA by mali pokryť náklady na technické (odborné) programy v regiónoch. 

Vzhľadom na uvedené zmeny, program a rozpočet podporili aj niektoré krajiny, ktoré mali v marci 2007 k nemu výhrady. Avšak pre USA, Kanadu, Austráliu a Veľkú Britániu, ktoré presadzovali nominálny nulový rast, zostala výška rozpočtu neprijateľná. Švajčiarsko nepodporilo rozpočet vzhľadom na nevyjasnené financovanie renovácie budovy MOP. Obavy vyvoláva nárast mimorozpočtových zdrojov, ktorý môže limitovať kompetencie správnej rady MÚP a ovplyvniť normotvorný charakter MOP. 

Ani upravený rozpočet nezahŕňa zdroje na renováciu budovy, na čo kriticky upozornilo Holandsko v mene skupiny krajín IMEC (priemyselné krajiny s trhovou ekonomikou). Suma 2,5 mil. USD rozpočtovaná v časti  „renovácia budovy“ je nedostatočná. Riadny rozpočet by mal poskytovať 1% celkovej hodnoty budovy prostredníctvom úspor získaných lepším stanovením priorít a odstránením neopodstatnených výdavkov. 

Na plenárnom zasadnutí konferencie bol rozpočet na finančné obdobie 2008 – 2009 vo výške 641 730 000,- USD (ktorý pri výmennom kurze 1.23 CHF k USD predstavuje sumu  789 327 900,- CHF) schválený pomerom hlasov 423 za, 11 proti a 5 sa zdržalo. Podľa očakávania proti rozpočtu hlasovali Austrália, USA, Veľká Británia a Švajčiarsko sa zdržalo.

Z uvedeného vyplýva, že riadny príspevok SR do rozpočtu MOP v roku 2008 predstavuje sumu 248 039, - CHF. V porovnaní s rokom 2007 (185 838,- CHF) ide o nárast, ktorý je do značnej miery spôsobený zvýšením príspevkovej škály (stupnice) z 0,051% na 0,063%.

Problematika, ktorá patrila do pôsobnosti výboru je podrobne zaznamenaná v „Provisional Record No. 11 – International Labour Conference, Ninety-sixth Session, Geneva 2007“.

Na práci výboru sa zúčastnila zástupkyňa vládnej časti delegácie SR.

	III. Výbor pre aplikáciu dohovorov a odporúčaní MOP

Konferencia zriadila v záujme realizácie tretieho bodu programu zasadnutia konferencie a v súlade s rokovacím poriadkom konferencie výbor pre aplikáciu dohovorov a odporúčaní MOP (ďalej len „výbor“).

Výbor na svojom prvom zasadnutí zvolil za svojho predsedu pána Sérgio Paixão Pardo, vládneho zástupcu z Brazílie, za podpredsedu výboru pána Edwarda E. Pottera, zástupcu zamestnávateľov z USA a za podpredsedu výboru pána Luc Cortebeecka, zástupcu za pracovníkov z Belgicka. Za spravodajcu bol zvolený pán Jinno Nkhambule vládny zástupca zo Swazijska. Výbor mal 16 zasadnutí. 

V súlade s článkom 19, 22 a 35 Ústavy MOP sa od vlád členov (členských štátov MOP) požaduje, aby oznamovali generálnemu riaditeľovi MÚP informácie a správy o opatreniach vo vzťahu k dohovorom a odporúčaniam MOP, ktoré sa prijali na príslušnej konferencii pred príslušnými vnútroštátnymi orgánmi, ako aj informácie a správy o aplikácii dohovorov MOP, ktoré ratifikovali. Ak ide o dohovory MOP, ktoré člen (členský štát) MOP neratifikoval, je potrebné oznamovať generálnemu riaditeľovi MÚP na základe požiadaviek správnej rady MÚP pre príslušný rok stav vnútroštátneho práva a praxe vo vzťahu k príslušnému vyžadovanému dohovoru (dohovorom) MOP a obdobne sa to vzťahuje aj na odporúčania MOP.

Na konferencii sa prerokovali vo výbore správy a informácie, ktoré dodali na základe výzvy Správnej rady MÚP jednotlivé členské štáty (vrátane Slovenskej republiky) o plnení a dodržiavaní tých dohovorov a odporúčaní MOP, ktoré sú obsiahnuté v správe výboru expertov pre aplikáciu dohovorov a odporúčaní MOP (Správa III /časť 1A/) - (International Labour Conference, 96th Session 2007, Report III /1A/ - Report of the Committee of Experts on the Application of Conventions and Recommendations).

Vláda Slovenskej republiky prostredníctvom Ministerstva práce, sociálnych vecí a rodiny SR a v spolupráci s príslušnými ministerstvami a po konzultácii so sociálnymi partnermi na základe požiadaviek správnej rady MÚP vypracovala za rok 2006 18 správ o aplikácii dohovorov MOP, ktorými je Slovenská republika viazaná, išlo o správy k týmto dohovorom MOP:

1. Dohovor Medzinárodnej organizácie práce o právach poľnohospodárskych pracovníkov združovať sa a zlučovať sa č. 11 z roku 1921 (č. 98/1924 Zb.). V správe sa okrem iného uvádza, ako sa dohovor aplikuje prostredníctvom vnútroštátneho zákonodarstva v Slovenskej republike. Práva uvedené v článku 1 dohovoru sa realizovali využitím inštitútu slobody združovania poľnohospodárskymi pracovníkmi tak, že vytvorili Odborový zväz pracovníkov poľnohospodárstva na Slovensku. Správa bola zaslaná MÚP.

2. Dohovor Medzinárodnej organizácie práce o odškodňovaní pracovníkov v poľnohospodárstve č. 12 z roku 1921 (č. 437/1990 Zb.). V správe sa okrem iného uvádza, ako sa dohovor aplikuje prostredníctvom vnútroštátneho zákonodarstva v Slovenskej republike. Dohovor sa aplikuje prostredníctvom týchto právnych predpisov v Slovenskej republike:
a) Zákonník práce (zákon č. 311/2001 Z. z. v znení neskorších predpisov),
b) zákon č. 461/2003 Z. z. o sociálnom poistení v znení neskorších predpisov,
c) zákon č. 437/2004 Z. z. o náhrade za bolesť a o náhrade za sťaženie spoločenského uplatnenia a o zmene a doplnení zákona Národnej rady Slovenskej republiky č. 273/1994 Z. z. o zdravotnom poistení, financovaní zdravotného poistenia, o zriadení Všeobecnej zdravotnej poisťovne a o zriaďovaní rezortných, odvetvových, podnikových a občianskych zdravotných poisťovní v znení neskorších predpisov,
d) Oznámenie Ministerstva zdravotníctva SR č. 242/2006 Z. z. o vydaní opatrenia, ktorým sa ustanovuje výška náhrady za bolesť a výška náhrady za sťaženie spoločenského uplatnenia pre rok 2006,
e) 5. Občiansky zákonník (zákon č. 40/1964 Zb. v znení neskorších predpisov).
Správa bola zaslaná MÚP.

3. Dohovor Medzinárodnej organizácie práce o odškodňovaní pracovníkov pri úrazoch č. 17 z roku 1925 (č. 437/1990 Zb.). V správe sa okrem iného uvádza, ako sa dohovor aplikuje prostredníctvom vnútroštátneho zákonodarstva v Slovenskej republike. Dohovor sa aplikuje prostredníctvom právnych predpisov v Slovenskej republike uvedených vyššie v bode 2. Správa bola zaslaná MÚP.

4. Dohovor Medzinárodnej organizácie práce o rovnakom zaobchádzaní s domácimi a zahraničnými pracovníkmi pri odškodňovaní pracovníkov pri úrazoch č. 19 z roku 1925 (č. 34/1928 Zb.). V správe sa okrem iného uvádza, ako sa dohovor aplikuje prostredníctvom vnútroštátneho zákonodarstva v Slovenskej republike. Dohovor sa aplikuje prostredníctvom týchto právnych predpisov v Slovenskej republike:
a) zákon č. 48/2002 Z. z. o pobyte cudzincov a o zmene a doplnení niektorých zákonov v znení neskorších predpisov,
b) zákon č. 5/2004 Z. z. o službách zamestnanosti v znení neskorších predpisov,
c) Zákonník práce (zákon č. 311/2001 Z. z. v znení neskorších predpisov).
Správa bola zaslaná MÚP.

5. Dohovor Medzinárodnej organizácie práce o agentúrach zamestnania za úhradu č. 34 z roku 1933 (č. 440/1990 Zb.). V správe sa uvádza okrem iného, že Slovenská republika vypovie uvedený dohovor v čase, keď je dohovor otvorený na vypovedanie (od 18. októbra 2006 do 18. októbra 2007). Listina Slovenskej republiky o vypovedaní uvedeného dohovoru bola uložená u generálneho riaditeľa MÚP 25. júla 2007 a platnosť dohovoru skončí pre Slovenskú republiku 25. júla 2008 (č. 416/2007 Z. z.).
Správa bola zaslaná MÚP.

6. Dohovor Medzinárodnej organizácie práce o odškodňovaní pracovníkov pri chorobách z povolania č. 42 z roku 1934 (revidovaný Dohovor z roku 1934) (č. 438/1990 Zb.). Výbor expertov pre aplikáciu dohovorov a odporúčaní MOP požaduje, aby vláda SR prostredníctvom Ministerstva práce, sociálnych vecí a rodiny SR poskytla vo svojej správe platný zoznam chorôb z povolania. Platný zoznam chorôb z povolania je uvedený v Prílohe č. 1 k zákonu č. 461/2003 Z. z. o sociálnom poistení v znení neskorších predpisov a bol zaslaný MÚP v správe.

7. Dohovor Medzinárodnej organizácie práce o slobode združovania a ochrane práva  organizovať sa č. 87 z roku 1948 (č. 489/1990 Zb.). Konfederácia odborových zväzov SR zaslala oznámenie adresované Medzinárodnému úradu práce do Ženevy dňa 2. novembra 2005 (číslo: 130/418/SV) vo veci aplikácie uvedeného dohovoru, ktorým je Slovenská republika viazaná vo vzťahu k § 68 odseku 8 zákona č. 461/2003 Z. z. o sociálnom poistení v znení neskorších predpisov a v nadväznosti na § 26 citovaného zákona a v spojitosti s § 24 odsekom 3 zákona č. 2/1991 Zb. o kolektívnom vyjednávaní v znení neskorších predpisov vo veci uplatňovania ústavného práva na výkon štrajku zamestnancov. Uvedené oznámenie malo povahu sťažnosti a námietok podľa článku 24 Ústavy Medzinárodnej organizácie práce. Stanovisko vlády Slovenskej republiky prostredníctvom Ministerstva práce, sociálnych vecí a rodiny Slovenskej republiky zo dňa 22. februára 2006 k uvedenému oznámeniu bolo zaslané MÚP do Ženevy 27. februára 2006.

8. Dohovor Medzinárodnej organizácie práce o organizácii služieb zamestnanosti č. 88 z roku 1948 (č. 17/1991 Zb.). Výbor expertov pre aplikáciu dohovorov a odporúčaní MOP požiadal vládu SR prostredníctvom Ministerstva práce, sociálnych vecí a rodiny SR poskytnúť vo svojej správe ďalšie informácie o počte žiadostí o zamestnanie, ktoré dostal, o počte oznámených voľných miest a o počte osôb umiestených do zamestnania verejnými službami zamestnania. Na základe predmetnej požiadavky bola MÚP zaslaná podrobná štatistika o predmetnej problematike v správe.

9. Dohovor Medzinárodnej organizácie práce o použití zásad práva organizovať sa a kolektívne vyjednávať č. 98 z roku 1949 (č. 470/1990 Zb.). Výbor expertov pre aplikáciu dohovorov a odporúčaní MOP berie na vedomie text zákona č. 2/1991 Zb. o kolektívnom vyjednávaní v znení neskorších predpisov. Výbor poukazuje na oznámenie Medzinárodnej konfederácie slobodných odborov o skutkoch proti odborovej diskriminácii v Slovenskej republike zo strany niektorých zamestnávateľov, najmä prijatie pracovníkov do pracovného pomeru za podmienky, že sa vzdajú členstva v odboroch. Vláda SR prostredníctvom Ministerstva práce, sociálnych vecí a rodiny SR vo svojej správe poukazuje okrem iného, že svojou politikou vytvára sociálne prostredie na potláčanie skutkov proti odborovej diskriminácii, ako aj potláčania skutkov viazania vzniku pracovného pomeru pracovníka na podmienku, že sa vzdá členstva v odboroch. Vláda SR svojou politikou nabáda na dodržiavanie príslušného zákonodarstva SR vo vzťahu k aplikácii Dohovoru MOP č. 98. Správa bola zaslaná MÚP.

10. Dohovor Medzinárodnej organizácie práce o rovnakom odmeňovaní mužov a žien za prácu rovnakej hodnoty č. 100 z roku 1951 (č. 450/1990 Zb.). Súčasné znenie § 119 odseku 3 Zákonníka práce považuje výbor expertov pre aplikáciu dohovorov a odporúčaní MOP, že neodráža zásadu rovnakého odmeňovania mužov a žien za prácu rovnakej hodnoty vyjadrenej v uvedenom dohovore. Na základe pripomienok výboru expertov pre aplikáciu dohovorov a odporúčaní MOP požiadal odbor pracovnoprávnych vzťahov a ochrany práce Ministerstva práce, sociálnych vecí a rodiny Stredisko pre štúdium práce a rodiny o spracovanie výskumnej úlohy s cieľom zmapovať uplatňovanie princípu rovnakého odmeňovania mužov a žien za prácu rovnakej hodnoty vo vybraných krajinách EÚ s dôrazom na právne riešenie zabezpečenia rovnakej odmeny za prácu rovnakej hodnoty. Riešiteľmi úlohy bola koncom roku 2004 spracovaná štúdia, v ktorej je prezentovaná legislatívna úprava princípu rovnakej mzdy za prácu rovnakej hodnoty vo Veľkej Británii a vo Švédsku a ktorá bola doplnená aj o dostupné informácie z Českej republiky. Na podklade aj predmetného porovnania sa zmenil text § 119 Zákonníka práce (zákonom č. 348/2007 Z. z.) a doplnil sa nový § 119a – mzda za rovnakú prácu a za prácu rovnakej hodnoty s cieľom zabezpečiť úplný súlad ustanovení Zákonníka práce s Dohovorom MOP č. 100. Správa bola zaslaná MÚP.

11. Dohovor Medzinárodnej organizácie práce o minimálnych normách v sociálnom zabezpečení č. 102 z roku 1952 (č. 461/1991 Zb.). Medzinárodný úrad práce požiadal vládu SR prostredníctvom Ministerstva práce, sociálnych vecí a rodiny SR o poskytnutie podrobnej správy v súvislosti s novou legislatívou v oblasti sociálneho zabezpečenia (sociálneho poistenia) v spojitosti s prijatím najmä zákona č. 461/2003 Z. z. o sociálnom poistení a jeho následných noviel. Vláda SR prostredníctvom Ministerstva práce, sociálnych vecí a rodiny SR vypracovala podrobnú správu o aplikácii uvedeného dohovoru v podmienkach SR vo vzťahu k právnym predpisom SR v oblasti sociálneho poistenia. Správa bola zaslaná MÚP.

12. Dohovor Medzinárodnej organizácie práce o diskriminácii, pokiaľ ide o zamestnanie a povolanie č. 111 z roku 1958 (č. 465/1990 Zb.). Výbor expertov pre aplikáciu dohovorov a odporúčaní MOP požiadal vládu SR prostredníctvom Ministerstva práce, sociálnych vecí a rodiny SR, aby vo svojej správe uviedla legislatívne opatrenia riešiace diskrimináciu v zamestnaní a povolaní, prípadne súdne rozhodnutia a iné opatrenia. Výbor tiež poukázal na diskrimináciu na základe rasového alebo národnostného pôvodu najmä u rómskej komunity. Vo svojej správe vláda SR prostredníctvom Ministerstva práce, sociálnych vecí a rodiny SR uviedla podrobne príslušnú legislatívu v tejto oblasti a opatrenia, ako aj projekty prijaté a realizované na zmiernenie sociálneho vylúčenia rómskej komunity. Správa bola zaslaná MÚP.

13. Dohovor Medzinárodnej organizácie práce o politike zamestnanosti č. 122 z roku 1964 (č. 490/1990 Zb.). Výbor expertov pre aplikáciu dohovorov a odporúčaní MOP požadoval od vlády SR prostredníctvom Ministerstva práce, sociálnych vecí a rodiny SR poskytnúť informácie pokiaľ ide o nasledovné otázky:
a) situácia na trhu práce v SR vrátane regionálnych aspektov,
b) politika zamestnanosti,
c) nezamestnanosť,
d) aktívna politika trhu práce,
e) zlepšenie zamestnanosti,
f) zlepšenie zamestnateľnosti,
g) zlepšenie sociálneho začlenenia a zvýšenia zamestnanosti znevýhodneného obyvateľstva.
Vláda SR prostredníctvom Ministerstva práce, sociálnych vecí a rodiny SR podrobne odpovedala vo svojej správe na uvedenú problematiku. Správa bola zaslaná MÚP.

14. Dohovor Medzinárodnej organizácie práce o invalidných dávkach, o dávkach v starobnom veku a o dávkach pozostalým č. 128 z roku 1967 (č. 416/1991 Zb.). Medzinárodný úrad práce požiadal vládu SR prostredníctvom Ministerstva práce, sociálnych vecí a rodiny SR o poskytnutie podrobnej správy v súvislosti s novou legislatívou v oblasti sociálneho zabezpečenia (sociálneho poistenia) v spojitosti s prijatím najmä zákona č. 461/2003 Z. z. o sociálnom poistení a jeho následných noviel. Vláda SR prostredníctvom Ministerstva práce, sociálnych vecí a rodiny SR vypracovala podrobnú správu o aplikácii uvedeného dohovoru v podmienkach SR vo vzťahu k právnym predpisom SR v oblasti sociálneho poistenia. Správa bola zaslaná MÚP.

15. Dohovor Medzinárodnej organizácie práce o lekárskej starostlivosti a dávkach v chorobe č. 130 z roku 1969 (č. 537/1990 Zb.). Medzinárodný úrad práce požiadal vládu SR prostredníctvom Ministerstva práce, sociálnych vecí a rodiny SR a Ministerstva zdravotníctva SR o poskytnutie podrobnej správy v súvislosti s novou legislatívou v oblasti lekárskej starostlivosti (zdravotnej starostlivosti) a dávkach v chorobe. Vláda SR prostredníctvom Ministerstva práce, sociálnych vecí a rodiny SR a Ministerstva zdravotníctva SR vypracovala podrobnú správu o aplikácii uvedeného dohovoru v podmienkach SR vo vzťahu k právnym predpisom SR v oblasti zdravotnej starostlivosti a dávkach v chorobe. Správa bola zaslaná MÚP.

16. Dohovor Medzinárodnej organizácie práce o trojstranných konzultáciách na podporu uplatňovania medzinárodných pracovných noriem č. 144 z roku 1976 (č. 32/1998 Z. z.). Výbor expertov pre aplikáciu dohovorov a odporúčaní MOP požadoval od vlády SR prostredníctvom Ministerstva práce, sociálnych vecí a rodiny SR poskytnúť informácie o aplikácii dohovoru. Vláda SR má vo svojom programovom vyhlásení cieľ posilniť sociálny dialóg na všetkých stupňoch, najmä na celoštátnej úrovni. Dňa 9. februára 2007 Národná rada SR prijala zákon č. 103/2007 Z. z. o trojstranných konzultáciách na celoštátnej úrovni a o zmene a doplnení niektorých zákonov (zákon o tripartite), ktorý analogicky vychádza z uvedeného dohovoru. Článok 5 Dohovoru MOP č. 144 sa aplikuje prostredníctvom stáleho trojstranného podvýboru Hospodárskej a sociálnej rady SR pre spoluprácu s Medzinárodnou organizáciou práce. Správa bola poslaná MÚP.

17. Dohovor Medzinárodnej organizácie práce o rovnakých príležitostiach a rovnakom zaobchádzaní s mužmi pracovníkmi a ženami pracovníčkami: pracovníkmi so zodpovednosťou za rodinu č. 156 z roku 1981 (č. 205/2003 Z. z.). Výbor expertov pre aplikáciu dohovorov a odporúčaní MOP požadoval od vlády SR poskytnúť ďalšie informácie vo vzťahu k aplikácii uvedeného dohovoru podľa jednotlivých článkov dohovoru. Vláda SR prostredníctvom Ministerstva práce, sociálnych vecí a rodiny SR vypracovala podrobnú správu o aplikácii uvedeného dohovoru v podmienkach SR podľa jednotlivých článkov dohovoru. Správa má 27 strán a bola zaslaná MÚP.

18. Dohovor Medzinárodnej organizácie práce o zdravotníckych službách pri práci č. 161 z roku 1985 (č. 145/1988 Zb.). Medzinárodný úrad práce požiadal vládu SR prostredníctvom Ministerstva práce, sociálnych vecí a rodiny SR a Ministerstva zdravotníctva SR o poskytnutie podrobnej správy v súvislosti s novou legislatívou v oblasti zdravotníckych služieb pri práci. Vláda SR prostredníctvom Ministerstva práce, sociálnych vecí a rodiny SR a Ministerstva zdravotníctva SR vypracovala podrobnú správu o aplikácii uvedeného dohovoru v podmienkach SR vo vzťahu k právnym predpisom SR v oblasti zdravotníckych služieb pri práci. Súčasťou správy je aj text vyhlášky Ministerstva zdravotníctva SR č. 458/2006 Z. z. o podrobnostiach o rozsahu a náplni výkonu pracovnej zdravotnej služby, o zložení tímu odborníkov, ktorí ju vykonávajú, a o požiadavkách na ich odbornú spôsobilosť. Správa bola zaslaná MÚP.
Komunikácia ohľadne uvedených správ prebehla v jednom z rokovacích jazykov MOP a to anglickom jazyku. Výbor na základe podaných správ o aplikácii uvedených dohovorov, ktoré vyžadoval od Slovenskej republiky nemal pripomienky a výhrady k týmto správam.

Výbor už po siedmy raz venoval osobitné zasadnutie dodržiavaniu Dohovoru MOP o nútenej práci alebo povinnej práci č. 29 z roku 1930 zo strany Mjanmarska (Barmy), ktoré ratifikovalo tento dohovor. Vojenská vláda Mjanmarska (Barmy) je obviňovaná zo zavádzania a praktík nútenej alebo povinnej práce. Výbor konštatoval, že žiadne z odporúčaní vyšetrovacej komisie MOP nebolo uplatnené a praktiky nútenej práce sú naďalej široko realizované. Mechanizmus na riešenie sťažností funguje, avšak postihy voči vinníkom sú skôr administratívneho charakteru. Výbor zdôraznil potrebu poskytnutia dostatočného personálu pre styčného úradníka MOP v súlade s rozhodnutím správnej rady MÚP z marca 2007 a Memoranda o porozumení. Vojenská vláda s tým doposiaľ nesúhlasila, napriek tomu, že počet sťažností narastá. Výbor vyzval Mjanmarsko (Barmu) na úplnú podporu a spoluprácu s MOP a poskytnutie potrebných zariadení. Vláda má včas poskytnúť všetky informácie výboru expertov ešte do konca tohto roka vrátane konkrétnych a verifikovateľných dôkazov o plnení odporúčaní vyšetrovacej komisie MOP.

Vláda Bieloruskej republiky je obviňovaná z porušovania Dohovoru MOP o slobode združovania a ochrane práva organizovať sa č. 87 z roku 1948 a Dohovoru MOP o použití zásad práva organizovať sa a kolektívne vyjednávať č. 98 z roku 1949. Bielorusko má pretrvávajúce problémy s dodržiavaním Dohovoru MOP č. 87 a plnením odporúčaní vyšetrovacej komisie MOP. Výbor, napriek pokroku pri plnení niektorých odporúčaní, považuje opatrenia zo strany bieloruskej vlády za nedostatočné. Vyzval vládu, aby okamžite zabezpečila slobodné pôsobenie zamestnávateľských a odborových organizácií a spolupracovala so sociálnymi partnermi a MOP pri príprave legislatívy, najmä zákona o odboroch. Bielorusko prisľúbilo spoluprácu a pozvalo na konzultácie misiu MOP na vysokej úrovni, ktorá by mala okamžite po skončení konferencii navštíviť krajinu. Výbor odporučil, aby sa prípadom Bieloruska zaoberala aj správna rada MÚP v novembri 2007.

Okrem týchto osobitných prípadov výbor riešil aj ďalšie prípady na základe vyššie uvedenej správy a výberu prípadov.

Výbor ukončil prácu prijatím správy dňa 12. júna 2007 a správu schválilo plenárne zasadnutie konferencie 15. júna 2007.

Celý priebeh zasadnutí výboru je podrobne zaznamenaný v „Provisional Record No. 22 – Part one, Part two and Part three – International Labour Conference, Ninety-sixth Session, Geneva 2007“.

Určení zástupcovia delegácie SR sa zúčastnili na práci výboru.

IV. Výbor pre prácu v rybnom odvetví – normotvorná činnosť s cieľom prijať dohovor a odporúčanie 

	Konferencia zriadila v záujme realizácie štvrtého bodu programu zasadnutia konferencie a v súlade s rokovacím poriadkom konferencie výbor pre prácu v rybnom odvetví (ďalej len „výbor“).

	Za predsedu výboru bol zvolený pán N. Campbell, vládny zástupca z Južnej Afriky, za podpredsedu výboru bol zvolený pán B. Chapman, zástupca za zamestnávateľov z Kanady a za podpredsedu výboru bol zvolený pán P. Mortensen, zástupca za pracovníkov z Dánska. Výbor mal 11 zasadnutí. 

Tento bod programu konferencie bol zahrnutý do programu 92. a 93. zasadnutia generálnej konferencie MOP v režime dvojitej rozpravy.

Na 93. zasadnutí konferencie Dohovor MOP o práci v rybnom odvetví nebol prijatý v dôsledku nedostatku uznášaniaschopnosti plenárneho zasadnutia konferencie, keď text dohovoru bol predložený na hlasovanie. Odporúčanie MOP o práci v rybnom odvetví č. 196 z roku 2005 bolo prijaté. Konferencia potom požiadala správnu radu, aby zaradila bod programu o práci v rybnom odvetví do programu 96. zasadnutia konferencie (jún 2007) na základe správy výboru pre rybné odvetvie z 93. zasadnutia konferencie. 

Správna rada MÚP rozhodla na svojom 294. zasadnutí (november 2005) zahrnúť bod o práci v rybnom odvetví do programu 96. zasadnutia konferencie s cieľom prijať dohovor a odporúčanie. Správna rada MÚP tiež rozhodla, že konferencia použije správu výboru pre rybné odvetvie z 93. zasadnutia konferencie, ako základ pre svoju rozpravu, ako aj výstupy z ďalších trojstranných konzultácií. Na svojom 295. zasadnutí (marec 2006) správna rada MÚP rozhodla, že vec sa bude riadiť postupom jednej rozpravy. Prvá správa zahrnula správu výboru pre rybné odvetvie z 93. zasadnutia konferencie, ktorá  nahradila sumárnu správu bežne pripravenú na jednu rozpravu a ktorá bola sprevádzaná krátkym dotazníkom. Na základe odpovedí z dotazníka, ktoré zaslali zložky MOP, úrad (MÚP) vypracoval záverečnú správu, ktorá poslúžila ako základ pre rozpravu na konferencii. Na 92. a 93. zasadnutí konferencie sa žiadny zástupca z delegácie SR nezúčastnil na práci výboru pre rybné odvetvie.

Medzinárodný úrad práce pripravil dve správy pre rozpravu o tomto bode. Prvá správa (Práca v rybnom odvetví, Správa IV (1), Medzinárodná konferencia práce, 96. zasadnutie, 2007 – Work in the fishing sector, Report IV (1), International Labour Conference, 96th Session, 2007) obsahovala krátky dotazník spomenutý vyššie. Druhá správa obsahovala dva diely: Správa IV (2A), ktorá zahŕňala súhrn z došlých odpovedí a súhrn z Medziregionálneho trojstranného okrúhleho stola o pracovných normách pre rybné odvetvie, ktorý sa uskutočnil v decembri 2006; Správa IV (2B), obsahovala navrhovaný text dohovoru a odporúčania predložené na rozpravu vo výbore.

Výbor prerokoval v čase od 30. mája 2007 do 8. júna 2007 návrh textu dohovoru a odporúčania MOP o práci v rybnom odvetví a dňa 11. júna 2007 výbor schválil svoju správu o činnosti. Výbor predložil na prijatie plenárnemu zasadnutiu konferencie návrh textu Dohovoru a Odporúčania o práci v rybnom odvetví.

Plenárne zasadnutie konferencie prijalo dňa 14. júna 2007:

-	Dohovor Medzinárodnej organizácie práce o práci v rybnom odvetví č. 188 z roku 2007 (príloha č. 1). Hlasovanie 437 delegátov za, 2 delegáti proti a 22 delegátov sa zdržalo hlasovania; delegáti reprezentujúci Slovenskú republiku hlasovali za prijatie uvedeného dohovoru;
-	Odporúčanie Medzinárodnej organizácie práce o práci v rybnom odvetví č 199 z roku 2007 (príloha č. 2). Hlasovanie 443 delegátov za, nikto z delegátov nebol proti a 19 delegátov sa zdržalo hlasovania; delegáti reprezentujúci Slovenskú republiku hlasovali za prijatie uvedeného odporúčania.

Odporúčanie Medzinárodnej organizácie práce o práci v rybnom odvetví č 199 z roku 2007 nahradilo Odporúčanie Medzinárodnej organizácie práce o práci v rybnom odvetví č 196 z roku 2005.

Plenárne zasadnutie konferencie tiež schválilo: 
- Rezolúciu o podpore ratifikácie Dohovoru Medzinárodnej organizácie práce o práci v rybnom odvetví č. 188 z roku 2007 (príloha č. 3);

- Rezolúciu o kontrole prístavného štátu (príloha č. 4);

- Rezolúciu o meraní nosnosti lodí a o ubytovaní (príloha č. 5); a

- Rezolúciu o podpore sociálnej starostlivosti o rybárov (príloha č. 6).

Celý priebeh zasadnutí výboru je podrobne zaznamenaný v „Provisional Record No. 12, No. 12A a No. 12B – International Labour Conference, Ninety-sixth Session, Geneva 2007“.

Určení zástupcovia delegácie SR sa zúčastnili na práci výboru.

V.	Posilnenie schopnosti (kapacity) MOP napomáhať úsiliu svojich členov dosiahnuť ich ciele v kontexte globalizácie – všeobecná rozprava 

Konferencia zriadila v záujme realizácie piateho bodu programu zasadnutia konferencie a v súlade s rokovacím poriadkom konferencie výbor pre posilnenie schopnosti (kapacity) MOP napomáhať úsiliu svojich členov dosiahnuť ich ciele v kontexte globalizácie (ďalej len „výbor“).

	Za predsedu výboru bol zvolený pán J.- J. Elmiger, vládny zástupca zo Švajčiarska, za podpredsedu výboru bol zvolený pán A. W. Tabani, zástupca za zamestnávateľov z Pakistanu a za podpredsedu výboru bol zvolený pán R. Trotman, zástupca za pracovníkov z Barbadosu. Za spravodajcu bol zvolený pán S. Kaasjager vládny zástupca z Holandska. Výbor mal 14 zasadnutí.

Správna rada MÚP na svojom 294. zasadnutí (november 2005) zaradila tento bod do programu 96. zasadnutia konferencie na všeobecnú rozpravu. Správu (Správu V) pripravil úrad (MÚP) z hľadiska predbežnej rozpravy a konzultácií so zložkami (so zástupcami vlád, zástupcami zamestnávateľov a so zástupcami zamestnancov /pracovníkov/), aby sa poskytol základ pre rozpravy.

	Správa sa zamerala na mnohorozmernú problematiku schopnosti (kapacity) MOP účinne podporovať svoje ústavné ciele v radikálne zmenenom prostredí 21. storočia. Význam týchto cieľov je väčší ako kedykoľvek predtým a podstatou uplatňovania je umožniť členom MOP plniť ich integrovaným spôsobom, ako sú zahrnuté Programom dôstojnej práce. V rámci tohto kontextu sa rozlíšili dve hlavné kategórie otázok. Prvá kategória otázok sa týkala vnútorného riadenia MOP a možných zlepšení, ktoré môžu viesť k zlepšeniu jej metód práce. Druhá kategória otázok sa vzťahovala na politický problém príležitostí a venovala sa k načrtnutiu možných spôsobov ako nabádať členov lepšie usmerňovať ich úsilie smerom k integrovanej sociálnej politike. 

	Vo výbore prebehla rozprava, v rámci ktorej bolo vznesené množstvo pripomienok a stanovísk, a mnohé z nich boli zapracované do textu záverov. 
Celý priebeh zasadnutí výboru je podrobne zaznamenaný v „Provisional Record No. 23 – International Labour Conference, Ninety-sixth Session, Geneva 2007“.

Výbor ukončil svoju prácu prijatím správy o činnosti a schválil rezolúciu a závery o posilnení schopnosti (kapacity) MOP (príloha č. 8). Predmetné dokumenty boli následne schválené na plenárnom zasadnutí konferencie.

Určení zástupcovia delegácie SR sa zúčastnili na práci výboru.

VI. Podpora udržateľných podnikov – všeobecná rozprava

Konferencia zriadila v záujme realizácie šiesteho bodu programu zasadnutia konferencie a v súlade s rokovacím poriadkom konferencie výbor pre podporu udržateľných podnikov (ďalej len „výbor“).

	Za predsedu výboru bol zvolený pán A. Annakin, vládny zástupca z Nového Zélandu, za podpredsedníčku výboru bola zvolená pani A. Gerstein, zástupkyňa zamestnávateľov z Nemecka a za podpredsedníčku výboru bola zvolená pani C. Brighi, zástupkyňa pracovníkov z Talianska. Za spravodajkyňu bola zvolená pani C. Ungerer z Holandska. Výbor mal 14 zasadnutí.

Správu VI (ďalej len „správa“) pripravil úrad (MÚP) ako základ pre rozpravu na konferencii. Rozsiahla medzinárodná rozprava sa týkala podpory podnikov a narastania ústrednej úlohy súkromného sektora pri riešení kľúčových rozvojových výziev vrátane vytvárania zamestnanosti. Správa zahŕňala prieskum súčasného myslenia, skúseností a rozvinutie dobrých praktík v podpore podnikov, ilustrujúc, aké smery a príklady (vzory) sa vypracovali v poslednom období. Správa zobrala podklad z takýchto rozvojov a skúseností z perspektívy o dôstojnej práci MOP, najmä s dôrazom na prostriedky posilnenia príspevku podnikov k produktívnemu a vyrovnanému ekonomickému rastu a rastu zamestnanosti. 

Dôraz sa sústreďuje na potrebu umožnenia podmienok pre podniky investovať do podnikania a vytvárať bohatstvo (majetok). Správa skúmala pojem udržateľných podnikov v podmienkach ukazovateľov tak interných, ako aj externých k podniku. Správa ilustruje príležitosti podnikov a výzvy pre ne v komplexnejšom sociálnom a ekonomickom systéme, ak  podliehajú nie len obchodným a ekonomickým ukazovateľom, ale aj sociálnym tlakom a tlakom životného prostredia. Správa popisuje, ako podporovaním udržateľných podnikov možno účinne prispievať k ekonomickým, sociálnym a environmentálnym dimenziám udržateľnosti a programu dôstojnej práce.

Správa informovala prítomných počas všeobecnej rozpravy vo výbore, aké sú zamýšľané výstupy:

• Rekapitulácia medzinárodnej rozpravy o úlohe súkromného sektora a udržateľných podnikov v celkovom sociálnom a hospodárskom rozvoji a určenie dôležitosti a aspektov tohto trendu pre uplatňovanie programu MOP o dôstojnej práci.

• Príspevok MOP sústredený na program dôstojnej práce ku globálnej rozprave o úlohe súkromného sektora v celkovom sociálnom a ekonomickom rozvoji.
• Odporúčania pre MOP:  zvýšiť súdržnosť politík a stratégií, aby podporovali dôstojnú prácu prostredníctvom rozvoja udržateľného podniku.

K nastolenej problematike prebehla vo výbore užitočná rozprava, v ktorej bolo vznesených množstvo pripomienok a stanovísk, a mnohé z nich boli zapracované do textu záverov. 

Celý priebeh zasadnutí výboru je podrobne zaznamenaný v „Provisional Record No. 15 – International Labour Conference, Ninety-sixth Session, Geneva 2007“.

Výbor ukončil svoju prácu prijatím správy o činnosti a schválil rezolúciu a závery o podpore udržateľných podnikov (príloha č. 9). Predmetné dokumenty boli následne schválené na plenárnom zasadnutí konferencie.

Určení zástupcovia delegácie SR sa zúčastnili na práci výboru.

VII. Celkové zhodnotenie účasti trojstrannej delegácie SR na konferencii a opatrenia

Postup vládnej časti delegácie SR na konferencii bol určený uznesením vlády SR č. 400 z 2. mája 2007 (príloha č. 15). Delegácia SR aktívne pôsobila v priebehu konferencie, či už na plenárnom zasadnutí konferencie alebo v jednotlivých výboroch. Ministerka práce, sociálnych vecí a rodiny SR pani Viera Tomanová adresovala prejav plenárnemu zasadnutiu konferencie vo všeobecnej rozprave (príloha č. 10) k správe generálneho riaditeľa MÚP, jej prejav prečítal pán Anton Pinter veľvyslanec pri Stálej misii SR pri OSN a ostatných medzinárodných organizáciách v Ženeve z dôvodov neprítomnosti pani ministerky pre plnenie povinností v Národnej rade SR pri prerokúvaní a schvaľovaní novely Zákonníka práce, kde jej prítomnosť bola nezastupiteľná.

Vo všeobecnej rozprave k správe generálneho riaditeľa MÚP vystúpil aj prezident Konfederácie odborových zväzov SR p. Miroslav Gazdík (príloha č. 11), ako zástupca pracovníkov.

Pán Juraj Borgula, ako zástupca za zamestnávateľov tiež vystúpil s prejavom (príloha č. 12) vo všeobecnej rozprave k správe generálneho riaditeľa MÚP.

Trojstrannú (tripartitnú) delegáciu Slovenskej republiky pod vedením štátnej tajomníčky Ministerstva práce, sociálnych vecí a rodiny SR pani Emílie Kršíkovej tvorili: za vládnu časť delegácie SR zástupcovia Ministerstva práce, sociálnych vecí a rodiny SR a Stálej misie SR v Ženeve; za časť delegácie SR za zamestnávateľov zástupcovia Republikovej únie zamestnávateľov a Asociácie zamestnávateľských zväzov a združení SR; a za časť delegácie SR za pracovníkov (zamestnancov) zástupcovia Konfederácie odborových zväzov SR (príloha č. 15).

Od 8. júna 2007 do 11. júna 2007 sa konferencie zúčastnila ministerka práce, sociálnych vecí a rodiny pani Viera Tomanová, ktorá absolvovala stretnutie s generálnym riaditeľom MOP pánom J. Somaviom spoločne so sociálnymi partnermi, s generálnym riaditeľom Medzinárodnej asociácie sociálneho zabezpečenia pánom H. H. Konkolewským, riaditeľom odboru sociálneho zabezpečenia MÚP pánom M. Cichonom. Pani ministerka požiadala MÚP o technickú (odbornú) spoluprácu – o nezávislé zhodnotenie postupu dôchodkovej reformy v Slovenskej republike. Pani ministerka tiež uskutočnila bilaterálne rokovania o možnostiach uzavretia dohôd o sociálnom zabezpečení s ministrom práce Kórejskej republiky pánom Sang-soo Leeom a ministrom práce Juhoafrickej republiky pánom Membathisi Mdladlanom. 

Pani ministerka podpísala s ukrajinským partnerom Dohodu o spolupráci v oblasti práce, zamestnanosti a sociálnej politiky medzi Ministerstvom práce, sociálnych vecí a rodiny SR a Ministerstvom práce a sociálnej politiky Ukrajiny.

	Vedúca delegácie SR, štátna tajomníčka Ministerstva práce, sociálnych vecí a rodiny SR pani Emília Kršíková sa zúčastňovala zasadnutí odborných výborov konferencie a viedla konzultácie s predstaviteľmi odborných útvarov a inštitúcií MOP v čase od 30. mája 2007 do 11. júna 2007. Pani štátna tajomníčka konzultovala problematiku sociálneho dialógu a novely Zákonníka práce s riaditeľkou odboru sociálneho dialógu, pracovného práva, správy práce a odvetvových činností MÚP pani J. Walgrave, s pánom L. Rýchlym a s pánom G. Cassalem. Poukázala na význam nového zákona o trojstranných konzultáciách na celoštátnej úrovni (zákon o tripartite), ktorý nadobudol účinnosť 1. apríla 2007. Značná pozornosť pri konzultáciách sa venovala ukazovateľom (znakom) pracovného pomeru, zastretým pracovným pomerom, obchádzaniu pracovného pomeru, kde názory sociálnych partnerov u nás boli značne odlišné. Pri tejto problematike pri konzultáciách sa vychádzalo z textu Odporúčania MOP o pracovnom pomere č. 198 z roku 2006.

Dňa 6. júna 2007 rokovala pani štátna tajomníčka s generálnym tajomníkom Medzinárodnej organizácie zamestnávateľov pánom A. Peňalosom. Predmetom rokovania okrem iného bola novela Zákonníka práce a výhrady zamestnávateľov, že sociálny dialóg a konzultácie k novele Zákonníka práce nie sú dostatočné, ani zmysluplné a že chýbajú príslušné analýzy. Pani štátna tajomníčka poukázala okrem iného na skutočnosť, že od júla 2006 do mája 2007 mala 36 stretnutí so zástupcami zamestnávateľov k novele Zákonníka práce a zamietla názory niektorých zástupcov zamestnávateľov, že by aspekty novely Zákonníka práce neboli riadne prekonzultované do podrobností a súvislostí so sociálnymi partnermi.

Pani štátna tajomníčka dňa 11. júna 2007 rokovala s pani A. Nešporovou, zástupkyňou riaditeľa pre Európu a strednú Áziu MÚP a s pani P. Ulshoefer, riaditeľkou subregionálneho úradu MOP pre krajiny strednej a východnej Európy so sídlom v Budapešti. Predmetom rokovania bolo zhodnotenie doterajšej spolupráce podľa dohody z roku 2000 a možnosti odbornej (technickej) spolupráce, najmä pri reforme sociálneho poistenia - dôchodkového poistenia založeného na viacpilierovom systéme. 

	Dňa 8. júna 2007 sa pri príležitosti konania konferencie konala na Stálej misii SR v Ženeve recepcia, ktorej hostiteľom bola pani ministerka, ako aj pán veľvyslanec a na ktorú boli pozvaní vedúci delegácií a ďalší zástupcovia vybraných štátov, predstavitelia odborných útvarov MOP, ako aj niektorí krajania a občania SR pracujúci v medzinárodných organizáciách v Ženeve.

V priebehu konferencie adresovala Republiková únia zamestnávateľov Medzinárodnému úradu práce so sídlom v Ženeve podanie zo dňa 11. júna 2007 vo veci porušovania Dohovoru MOP o použití zásad práva organizovať sa a kolektívne vyjednávať č. 98 z roku 1949 a Odporúčania MOP o kolektívnych zmluvách č. 91 z roku 1950 (príloha č. 13) zo strany vlády SR. Vláda SR prostredníctvom Ministerstva práce, sociálnych vecí a rodiny SR sa vyjadrila k podaniu Republikovej únie zamestnávateľov svojím komentárom (§ 35 odsek 4 zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov – kompetenčný zákon) /príloha č. 14/. 

Konferencia prijala nové medzinárodné pracovné normy o práci v rybnom odvetví, ktoré patria do pôsobnosti Ministerstva pôdohospodárstva SR, Ministerstva dopravy, pôšt a telekomunikácií SR (Námorný úrad SR) a čiastočne aj do pôsobnosti Ministerstva práce, sociálnych vecí a rodiny SR:

1. Dohovor Medzinárodnej organizácie práce o práci v rybnom odvetví č. 188 z roku 2007 (príloha č. 1);

2. Odporúčanie Medzinárodnej organizácie práce o práci v rybnom odvetví č. 199 z roku 2007 (príloha č. 2). 

	Texty prijatých medzinárodných pracovných noriem a rezolúcií môžu uvedené ministerstvá využiť, najmä pri legislatívnej činnosti a inej činnosti. 

V súlade s bodom C.3 uznesenia vlády SR č. 400 z 2. mája 2007 vypracovalo Ministerstvo dopravy, pôšt a telekomunikácií SR (Námorný úrad SR), Ministerstvo pôdohospodárstva SR a Ministerstvo práce, sociálnych vecí a rodiny SR odborné stanovisko k Dohovoru Medzinárodnej organizácie práce o práci v rybnom odvetví č. 188 z roku 2007 (príloha č. 7). Cieľom vypracovania odborného stanoviska bolo zistiť, či Dohovor MOP č. 188 je alebo nie je ratifikovateľný Slovenskou republikou. Na základe dôvodov a skutočností uvedených v odbornom stanovisku nie je tento dohovor ratifikovateľný Slovenskou republikou.

Celkové náklady na pobyt trojstrannej delegácie SR na konferencii dosiahli 1 798 644 Sk a boli hradené z kapitoly rozpočtu Ministerstva práce, sociálnych vecí a rodiny SR – bod D.1. a D.2. uznesenia vlády č. 400 z 2. mája 2007 (príloha č. 15).